Sveitastjóri Bláskógabyggðar segir ekki búið að ákveða hvað eigi að gera við lóðina sem losnar þegar búið verði að rýma hjólhýsabyggðina á Laugarvatni, hún segir að ekki væru vandræði að taka niður hýsin ef byggt hefði verið í samræmi við samninga.
Ásta Stefánsdóttir sveitarstjóri Bláskógabyggðar segir að ástæðan fyrir því að loka þurfi hjólhýsabyggðinni sé ófullnægjandi brunavarnir og það hafi legið legni fyrir. Ekki hafi staðið yfir neinar samningaviðræður á milli sveitarfélagsins og íbúa á svæðinu um að þau fái að vera lengur.
Samhjól, félag hjólhýsaeigenda, hefur sent mörg erindi til sveitarstjórnar með beiðni um að falla frá þessari ákvörðun, endurskoða hana eða veita lengri frest. Þeim erindum hefur sveitarstjórn öllumsvarað á sama hátt, neitandi.
Hjólhýsaeigendur buðust til að standa straum af kostnaði við að bæta brunavarnir á svæðinu, Ásta segir að það tilboð hafi ekki gengið upp.
Þau hafa komið fram með það og viljað fá gegn því ákveðna tryggingu fyrir því að fá að vera þarna áfram í að minnsta kosti 10 ár. Það er bara einfaldlega þannig að það er ekki pláss á þessu svæði fyrir alla sem að voru þar miðað við það að brunavarnir séu fullnægjandi. Félagið taldi sig geta bara valið úr hverjoir ættu að fá að vera áfram og hverjir ekki. Það bara gengur einfaldlega ekki þannig upp í opinberri stjórnsýslu.
Ásta segir ekki búið að taka ákvörðun um hvað eigi að gera við lóðina, þegar verið búið að rýma hana verði farið í hugmyndasamkeppni með íbúum. Fram hefur komið að meðal þeirra sem nú þurfa að taka niður sín hýsi á Laugarvatni séu aldraðir, öryrkjar og fólk með lítið bakland sem eigi erfitt með að standa að niðurrifinu. Hefði sveitarfélagið ekki þurft að koma til móts við þetta fólk?
Þetta væri kannski ekki mikið vandamál ef það hefði líka verið farið eftir samningum um hvað væri verið að byggja á svæðinu. Það var heimilt að byggja lítinn pall og lítinn skúr en þarna er búið að byggja mjög mikið og þarna eru allskonar hlutir sem er mjög erfitt að fjarlægja. Það var ekki það sem að um var samið í upphafi.
Sveitarstjóri segir íbúa í hjólhýsabyggð við Laugarvatn hafa byggt þar í óleyfi. Ekki er búið að ákveða framtíðarhlutverk svæðisins.